《路傍草》
元代·方回

野火燎荒原，霜雪日皜皜。
牛羊无可噍，众绿就枯槁。
天地心不泯，根芽蛰深杳。
春风一披拂，颜色还媚好。
如何被兵地，黎庶不自保。
高门先破碎，大屋例倾倒。
间或遇茅舍，呻吟遗稚老。
常恐马蹄响，无罪被擒讨。
逃奔深谷中，又惧虎狼咬。
一朝稍甦处，追胥复纷扰。
微言告者谁，劝我宿须早。
人生值艰难，不如路傍草。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。